Diari Oficial de la Generalitat Valenciana


Sumari del DOGV 3073, del 08-09-1997 (1997/10660)

DECRET 233/1997, de 2 de setembre, de del Govern Valencià, pel qual s'aprova el Reglament Orgànic i Funcional de les Escoles d'Educació Infantil i dels Col·legis d'Educació Primària.
--------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/09/02/233**

### Versions

 07/08/2012 - Actualitat  Text inicial: 09/09/1997 - 06/08/2012 

### Dades del document

Número de DOGV
:   3073

Data del DOGV
:   08-09-1997

Secció del DOGV
:   DISPOSICIONS GENERALS

Número del document
:   1997/10646


Data del document
:   02-09-1997

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 07.08.2012 – 31.08.2020**

 

**Decret 233/1997, de 2 de setembre, de del Govern Valencià, pel qual s'aprova el Reglament Orgànic i Funcional de les Escoles d'Educació Infantil i dels Col•legis d'Educació Primària.**

 

**[(DOGV núm. 3073 de 08.09.1997)](http://www.docv.gva.es/datos/1997/09/08/pdf/1997_10024.pdf) Ref. 2564/1997**

 

 

PREÀMBUL

 

El Reglament Orgànic i Funcional de les Escoles d'Educació Infantil i dels Col·legis d'Educació Primària Públics va ser aprovat pel Decret 188/1994, de 13 de setembre, amb el propòsit de donar resposta a les exigències del sistema educatiu i recopilar en una sola norma tots aquells preceptes que eren necessaris per a l'organització i el funcionament de l'escoles d'Educació Infantil i dels col·legis d'Educació Primària, que es considerava imprescindible per al seu correcte ordenament i per a complir el que preceptuen en aquest sentit les Lleis Orgàniques 8/1985, de 3 de juliol, Reguladora del Dret a l'Educació, i 1/1990, de 3 d'octubre, d'Ordenació General del Sistema Educatiu.

La Llei Orgànica 9/1995, de 20 de novembre, de la Participació, l'Avaluació i el Govern dels Centres, revisa, modifica i aprofundeix els aspectes regulats anteriorment per les lleis esmentades.

Aquesta llei, per a garantir un ensenyament de qualitat, ha introduït nous manaments als poders públics sobre el foment de la participació de la comunitat educativa en l'organització i el govern dels centres docents sostinguts amb fons públics i en la definició del seu projecte educatiu, sobre el suport al funcionament dels òrgans de govern dels mateixos centres i sobre l'establiment de procediments per a l'avaluació del sistema educatiu, dels centres, de la tasca docent, dels càrrecs directius i de l'actuació de la mateixa administració educativa.

Així, els títols de l'esmentada llei incorporen novetats importants que comporten aprofundir les matèries abans citades.

D'acord amb el que disposa en l'apartat segon de la Disposició Final Quarta de la citada Llei Orgànica, la Comunitat Valenciana, dins de l'àmbit de les seues competències, desplega les matèries reguladores per aquesta.

El nou Reglament Orgànic i Funcional de les Escoles d'Educació Infantil i dels Col·legis d'Educació Primària, que aprova aquest decret, regula de forma ordenada i sistemàtica l'estructura d'organització i gestió d'aquests centres i el seu règim acadèmic, d'acord amb els nous principis d'actuació i organització. Aquest reglament recull tots els aspectes fonamentals per a la vida dels centres educatius abans esmentats i, fonamentalment, innova i aprofundeix la gestió democràtica d'aquests, incorporant a la vida de les escoles i dels col·legis totes les persones que hi ha realment implicades.

Conseqüentment, és obligada i necessària l'aprovació d'aquest nou reglament.

El Reglament s'estructura en un títol I, que estableix les disposicions de caràcter general; un títol II, que regula els òrgans de govern de les Escoles d'Educació Infantil i dels Col·legis d'Educació Primària; un títol III, relatiu a la participació dels pares i mares d'alumnes al centre; un títol IV, que regula els òrgans de coordinació docent; un títol V, referent al règim de funcionament; un títol VI, dedicat al règim econòmic del centre; un títol VII, que regula el règim d'ensenyaments; i, en últim lloc; un títol VIII, relatiu a l'avaluació dels centres.

En atenció a tot el que s'ha exposat i en ús de les competències atribuïdes en l'article 35 de l'Estatut d'Autonomia i en l'article 38 i concordants de la Llei 5/1983, de 30 de desembre, del Govern Valencià, previ informe del Consell Escolar Valencià, conforme amb el Consell Jurídic Consultiu, a proposta del conseller de Cultura, Educació i Ciència i després de la deliberació del Govern Valencià en la reunió del dia 2 de setembre de 1997,

 

 

DECRETE

 

**Article únic**

1. S'aprova el Reglament Orgànic i Funcional de les Escoles d'Educació Infantil i dels Col·legis d'Educació Primària, el text del qual figura com a annex únic d'aquest Decret.

2. Aquest Reglament s'aplicarà en les escoles d'Educació Infantil i en els col·legis d'Educació Primària públics ubicats en l'àmbit de gestió de la Conselleria de Cultura, Educació i Ciència de la Generalitat Valenciana.

 

 

DISPOSICIÓ DEROGATÒRIA

 

Queda derogat el Decret 188/1994, de 13 de setembre, del Govern valencià, pel qual s'aprova el Reglament Orgànic i Funcional de les Escoles d'Educació Infantil i dels Col·legis d'Educació Primària Públics, així mateix queden derogades totes les disposicions de rang igual o inferior que s'oposen a aquest decret.

 

 

DISPOSICIONS FINALS

 

**Primera**

S'autoritza la Conselleria d'Educació i Ciència a desplegar el que disposa el reglament que s'aprova pel present decret i també a regular totes les qüestions que es deriven de la seua aplicació.

**Segona**

Aquest decret entrarà en vigor l'endemà de la publicació en el Diari Oficial de la Generalitat Valenciana.

 

Valencia, 2 de setembre de 1997

 

El president de la Generalitat Valenciana,

EDUARZO ZAPLANA HERNÁNDEZ-SORO

 

El conseller de Cultura, Educació i Ciéncia,

FRANCISCO CAMPS ORTIZ

 

 

 

ANNEX

Reglament Orgànic i Funcional de les Escoles d'Educació Infantil i dels Col·legis d'Educació Primària

 

TÍTOL I. Disposicions de caràcter general

 

**Article 1**

1. Les escoles d'Educació Infantil i els col·legis d'Educació Primària, dependents de la Conselleria de Cultura, Educació i Ciència, són centres docents públics que imparteixen els ensenyaments d'Educació Infantil i Primària respectivament.

2. La creació i la supressió de les escoles d'Educació Infantil, dels col·legis d'Educació Primària i dels col·legis d'Educació Infantil i Primària es realitzarà per decret del Consell de la Generalitat Valenciana, a proposta de la Conselleria de Cultura, Educació i Ciència i després de l'informe o consulta, si escau, amb tots els òrgans que determine la legislació vigent.

3. La Conselleria de Cultura, Educació i Ciència, després de l'informe o consulta, si escau, amb tots els òrgans que determine la legislació vigent, crearà o suprimirà les unitats d'Educació Infantil o d'Educació Primària que estime necessàries per a l'adequació a les especials característiques sociodemogràfiques o escolars de determinades poblacions.

4. Així mateix, per ordre de la Conselleria de Cultura, Educació i Ciència, després de l'informe o consulta, si escau, amb tots els òrgans que determine la legislació vigent, es podrà modificar la xarxa de centres existents en funció de la planificació de l'ensenyament. La modificació inclourà les agrupacions i els desdoblaments necessaris per a la utilització eficaç dels recursos disponibles i la qualitat del servei públic de l'educació.

 

**Article 2**

La Conselleria de Cultura, Educació i Ciència podrà determinar l'agrupació de les unitats creades d'acord amb el que disposa l'apartat 3 de l'article anterior, de manera que entre aquestes constituïsquen un col·legi rural agrupat l'àmbit d'actuació del qual s'estendrà a diverses localitats.

En l'ordre per la qual s'aprove la constitució de l'agrupació haurà de constar:

1. Unitats que s'agrupen.

2. Composició de l'agrupació resultant, que es denominarà col·legi rural agrupat.

3. Localitats a què el col·legi rural agrupat estén l'àmbit d'actuació.

4. Domicili oficial del col·legi rural agrupat.

 

**Article 3**

1. Les corporacions locals podran proposar la creació d'escoles d'Educació Infantil o de col·legis d'Educació Primària. La creació, modificació i supressió d'aquests centres, la titularitat dels quals no corresponga a la Conselleria de Cultura, Educació i Ciència, es farà mitjançant conveni entre l'entitat local promotora i la Conselleria.

2. Aquests centres tindran a tots els efectes el caràcter de centres públics, d'acord amb la disposició addicional segona de la Llei Orgànica Reguladora del Dret a l'Educació, i per tant els serà d'aplicació aquest reglament.

3. Les competències referides en aquest reglament en relació amb el nomenament i el cessament del director o directora i de l'equip directiu, que competeixen a la Conselleria de Cultura, Educació i Ciència, s'entendran referides al titular públic promotor.

4. Per decret del Govern valencià, es regularà el procediment per a la creació d'aquests centres públics.

 

**Article 4**

1. Els centres de nova creació el titular dels quals siga la Generalitat Valenciana tindran la denominació específica que determine la Conselleria de Cultura, Educació i Ciència, després de la consulta al consell escolar municipal corresponent o, si no, al ple de l'ajuntament a què pertanguen.

2. En els centres existents, el consell escolar podrà proposar-ne la denominació específica a la Conselleria, després de l'informe favorable del consell escolar municipal o, si no, del ple de l'ajuntament a què pertanyen.

3. No podrà haver-hi en el mateix municipi centres docents amb la mateixa denominació específica o que puga induir a error o confusió.

4. La denominació del centre haurà de figurar en lloc visible i en la llengua pròpia del municipi en què es trobe situat el centre, en els cartells, sobres i correspondència en general, tant interna com externa, del centre i en la façana de l'edifici, d'acord amb la normativa d'identitat corporativa vigent.

 

**Article 5**

Els col·legis rurals agrupats tindran la denominació específica que aprove la Conselleria de Cultura, Educació i Ciència, a proposta del consell escolar del centre i després de la consulta als ajuntaments implicats.

 

 

TÍTOL II. Òrgans de govern de les escoles d'Educació Infantil i dels col·legis d'Educació Primària

 

CAPÍTOL I. Disposicions generals

 

**Article 6**

1. Les escoles d'Educació Infantil i els col·legis d'Educació Primària tindran els següents òrgans de govern:

1. Unipersonals: director o directora, cap d'estudis i secretari o secretària.

2. Col·legiats: consell escolar del centre i claustre de professors.

 

**Article 7**

1. Les escoles d'Educació Infantil i els col·legis d'Educació Primària que funcionen conjuntament tindran òrgans de govern únics i es denominaran col·legis d'Educació Infantil i Primària.

2. En el supòsit previst en l'apartat anterior, per a determinar el nombre d'unitats del col·legi se sumaran les corresponents a Educació Infantil i a Educació Primària.

 

**Article 8**

La participació dels pares i mares d'alumnes, alumnat, professorat i ajuntaments en la gestió dels centres es farà, de conformitat amb la Llei Orgànica Reguladora del Dret a l'Educació i la Llei Orgànica de la Participació, l'Avaluació i el Govern dels Centres Docents, per mitjà del consell escolar del centre i de les altres vies de participació que s'estableixen en aquest reglament.

 

**Article 9**

1. Els òrgans de govern vetlaran per la qualitat de l'ensenyament i perquè les activitats dels centres es duguen a terme d'acord amb els principis constitucionals, i contribuiran al desenvolupament de l'escola valenciana, compromesa en la recuperació lingüística i cultural.

2. Així mateix, els òrgans de govern hauran de vetlar per la protecció dels drets de l'alumnat i pel compliment dels seus deures, recollits tots dos en l'article 6 de la Llei Orgànica Reguladora del Dret a l'Educació i normes de desplegament.

 

 

CAPÍTOL II. Òrgans unipersonals de govern

 

**Article 10**

1. Els titulars dels òrgans unipersonals de govern constitueixen l'equip directiu del centre.

2. L'equip directiu assessora el director o directora en les matèries de la seua competència, elabora el projecte educatiu, coordina l'elaboració de la programació general i de la memòria anual del centre. Així mateix, afavoreix la participació de la comunitat educativa i coordina, si escau, les actuacions dels òrgans de coordinació. Tot això sense perjudici de les competències reconegudes per la normativa vigent i aquest Reglament al consell escolar i al claustre de professors.

3. El mandat dels òrgans unipersonals serà de quatre anys comptats a partir del nomenament i la presa de possessió corresponent, excepte als centres de nova creació que serà de tres anys, en el primer mandat.

No obstant el que s'indica en el paràgraf anterior, els titulars d'aquests òrgans continuaran en funcions fins la presa de possessió dels nous titulars.

 

**Article 11**

1. Als centres amb nou o més unitats, hi haurà els òrgans unipersonals de govern que s'assenyalen en l'article 6.

2. Als centres amb sis, set i huit unitats, l'equip directiu estarà format pel director o directora, que assumirà les funcions de cap d'estudis, i pel secretari o secretària. El secretari o secretària substitueix el director o directora en cas de vacant, absència o malaltia.

3. Als centres amb menys de sis unitats, les funcions de l'equip directiu seran assumides pel director o directora. En el consell escolar del centre, les funcions del secretari o secretària seran assumides pel professor o professora membre d'aquest que designe el director o directora.

4. Als centres d'una sola unitat, les funcions del cap o de la cap d'estudis i del secretari o secretària seran assumides pel director o directora.

 

**Article 12**

1. El director o directora serà elegit pel consell escolar del centre entre els mestres que hagen sigut prèviament acreditats per a l'exercici d'aquesta funció i serà nomenat pel director o directora territorial de Cultura i Educació.

2. Les eleccions per al càrrec de director o directora se celebraran després de la convocatòria de la Conselleria de Cultura, Educació i Ciència.

 

**Article 13**

1. Podrà ser candidat a director o directora qualsevol mestre o mestra funcionari de carrera, en situació de servei actiu, que complisca els requisits següents:

1.1. Tenir una antiguitat, almenys, de cinc anys en el cos de mestres i haver exercit docència un període d'igual durada en un centre que impartisca ensenyaments del mateix nivell i règim.

1.2. Tenir destinació definitiva al centre amb una antiguitat, almenys, d'un curs complet.

1.3. Haver sigut acreditat per a l'exercici de la funció directiva per l'administració educativa competent.

2. Als centres específics d'Educació Infantil i en els incomplets d'ensenyament primari, en cas que no hi haja mestres que complisquen tots els requisits indicats en l'apartat 1 d'aquest article, la Conselleria de Cultura, Educació i Ciència, determinarà l'exempció dels candidats del compliment d'algun dels requisits.

3. No podran presentar-se com a candidats els mestres que, per qualsevol circumstància acreditada fefaentment, no vagen a prestar serveis al centre el curs immediatament següent a la presa de possessió com a director o directora.

 

**Article 14**

1. El consell escolar del centre haurà de conéixer el programa de direcció, que ha d'incloure la proposta dels òrgans unipersonals de govern de la candidatura, els mèrits dels candidats acreditats i les condicions que van permetre'n l'acreditació per a l'exercici de la funció directiva, amb una antelació mínima de quinze dies respecte a la data d'elecció. El president o presidenta convocarà un consell escolar extraordinari a aquest efecte i amb aquest únic punt de l'ordre del dia.

2. El programa de direcció contindrà una anàlisi del funcionament i dels principals problemes i necessitats del centre, els objectius que es pretenen aconseguir i les línies fonamentals d'actuació.

3. El claustre de professors i les entitats determinades en el títol III d'aquest reglament hauran de ser informats de les candidatures i dels programes presentats. A aquest efecte, el consell escolar els enviarà els noms dels candidats i els seus programes.

 

**Article 15**

1. La votació es farà mitjançant sufragi directe i secret davant la mesa electoral constituïda a quest efecte i l'elecció es produirà per majoria absoluta dels membres del consell escolar amb dret a vot.

2. Quan concórrega més d'un candidat i cap d'ells obtinga la majoria absoluta dels membres del consell escolar del centre, es realitzarà una segona votació en el termini de 48 hores en què figurarà com a candidat únicament el més votat en la primera. L'elecció en aquesta segona votació també requerirà majoria absoluta.

 

**Article 16**

La mesa electoral estarà integrada pel president o presidenta i pel secretari o secretària del consell escolar, que hi actuaran com a tals, dos representants del professorat, dos representants de pares i mares de l'alumnat, i un alumne o alumna amb veu però sense vot, elegits per sorteig entre els components del consell escolar.

 

**Article 17**

1. En absència de candidats o quan aquests no obtinguen la majoria absoluta, el director o directora territorial de Cultura i Educació corresponent, després de la consulta al consell escolar del centre, nomenarà director o directora per un període de quatre anys un mestre o mestra, que tinga els requisits previstos en els apartats 1.1 i 1.3 de l'article 13, perquè n'exercisca la funció directiva. Si al centre no hi ha cap mestre o mestra que tinga els requisits esmentats, el nomenament podrà recaure en qualsevol mestre o mestra funcionari de carrera d'un altre centre que tinga aquests mateixos requisits.

2. El director o directora nomenat en aquest supòsit proposarà els restants membres de l'equip directiu, després de la comunicació al consell escolar, per al nomenament pel director o directora territorial de Cultura i Educació.

3. En el cas de centres de nova creació, el director o directora territorial de Cultura i Educació en nomenarà director o directora per tres anys un mestre o mestra que tinga els requisits 1.1 i 1.3 de l'article 13.

 

**Article 18**

1. El nom del candidat que obtinga la majoria absoluta, i la proposta de nomenament del cap o de la cap d'estudis i del secretari o secretària que haja presentat, serà notificat pel president o presidenta de la mesa electoral al director o directora territorial de Cultura i Educació per al nomenament corresponent. El nomenament i la presa de possessió es realitzaran amb efectes de l'1 de juliol següent a la celebració de les eleccions.

Així mateix, caldrà enviar al director o directora territorial les actes corresponents del procés electoral.

2. Els directors podran exercir el mandat en el mateix centre per un màxim de tres períodes consecutius. A aquest efecte, es tindran en compte els períodes per als quals hagen sigut designats d'acord amb els criteris que estableix la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.

 

**Article 19**

Són competències del director o directora:

1. Dirigir i coordinar totes les activitats del centre cap a la consecució del seu projecte educatiu, d'acord amb les disposicions vigents i sense perjudici de les competències atribuïdes al consell escolar del centre i al claustre.

2. Exercir la representació del centre i representar l'administració educativa al centre, sense perjudici de les atribucions de les altres autoritats educatives.

3. Complir i fer complir les lleis i restants normes en vigor.

4. Col·laborar amb els òrgans de l'administració educativa en tot allò relatiu a la consecució dels objectius educatius del centre.

5. Designar i proposar el cessament dels altres membres de l'equip directiu, així com designar i fer cessar els coordinadors de cicle i els tutors, d'acord amb el procediment establit en aquest reglament.

6. Exercir la direcció de tot el personal adscrit al centre, així com dirigir la gestió dels mitjans materials.

7. Afavorir la convivència al centre i imposar les correccions que corresponguen d'acord amb el que establisca l'administració educativa i en compliment dels criteris fixats pel consell escolar del centre.

8. Convocar i presidir els actes acadèmics i les reunions de tots els òrgans col·legiats del centre i executar els acords adoptats en l'àmbit de la seua competència.

9. Autoritzar les despeses, d'acord amb el pressupost del centre, i ordenar els pagaments, així com formalitzar contractes relatius a béns, subministraments i serveis, d'acord amb la normativa vigent. I també visar els certificats i els documents oficials del centre.

10. Coordinar i fomentar la participació dels diferents sectors de la comunitat escolar, procurant els mitjans necessaris per a l'execució més eficaç de les seues atribucions.

11. Coordinar l'elaboració del projecte educatiu i de la programació general anual del centre, d'acord amb les directrius i els criteris establits pel consell escolar i amb les propostes realitzades pel claustre de professors i per l'associació de pares i mares d'alumnes i responsabilitzar-se amb l'equip directiu de la seua redacció.

12. Promoure l'ús vehicular i social del valencià en les activitats del centre, d'acord amb la Llei d'Ús i Ensenyament del Valencià i la normativa de desplegament.

13. Impulsar i promoure les relacions del centre amb les institucions de l'entorn.

14. Presentar la memòria anual sobre les activitats i la situació general del centre al director o directora territorial de Cultura i Educació.

15. Garantir i facilitar la informació sobre la vida del centre als diferents sectors de la comunitat escolar i a les seues organitzacions representatives, lliurant-los còpia dels documents que li siguen requerits en els termes establits en la Llei de Règim Jurídic de les Administracions Públiques i del Procediment Administratiu Comú.

16. Garantir el dret de reunió del professorat, alumnat, pares i mares d'alumnes i personal d'administració i serveis.

17. Facilitar l'adequada coordinació amb altres serveis educatius de la seua demarcació.

18. Subministrar la informació que li siga requerida per les autoritats educatives competents.

19. Assumir les competències del cap o de la cap d'estudis i del secretari o secretària als centres que reglamentàriament no hi haja aquests càrrecs.

20. Proposar actuacions anuals al consell escolar del centre i al claustre de professors que despleguen les línies bàsiques del programa presentat per a la seua elecció, i presentar un informe al final del curs sobre la realització d'aquestes.

21. El director o directora i l'equip directiu hauran de realitzar informes trimestrals de les activitats i de la situació general del centre dirigits al claustre de professors i al consell escolar.

22. Qualsevol altra que li siga atribuïda legalment o reglamentàriament.

 

**Article 20**

1. El director o directora del centre cessarà en les seues funcions a l'acabament del mandat o en produir-se alguna de les causes següents:

1.1. Renúncia motivada acceptada pel director o directora territorial de Cultura i Educació, escoltat el consell escolar.

1.2. Destitució o revocació acordada pel director o directora territorial de Cultura i Educació en els termes previstos en l'article 21 d'aquest reglament.

1.3. Concurrència en el director o directora d'alguna de les causes que, d'acord amb l'article 13.3 d'aquest reglament, n'haurien impedit la presentació com a candidat o candidata.

1.4. Trasllat voluntari o forçós, pas a la situació de serveis especials, excedència voluntària o forçosa i suspensió de funcions d'acord amb el que disposa la legislació vigent o qualsevol altra circumstància per la qual deixe de prestar serveis al centre.

2. Si el director o directora cessa abans d'acabar el mandat per qualsevol de les causes enumerades en l'apartat anterior, el director o directora territorial, després de la consulta al consell escolar, nomenarà un director o directora en funcions fins la nova elecció en la convocatòria següent.

3. Quan el director o directora d'un centre haja obtingut, encara que siga provisionalment, el trasllat a un altre centre o quan li reste menys d'un any per a arribar a l'edat de jubilació, se celebraran noves eleccions. El director o directora elegit prendrà possessió amb data 1 de juliol següent, moment en què cessarà en el càrrec el director o directora anterior, i el seu mandat s'estendrà fins la primera convocatòria ordinària que es realitze.

 

**Article 21**

L'administració educativa competent podrà:

1. Destituir o suspendre en les seues funcions el director o directora mitjançant expedient administratiu, abans de l'acabament del mandat, quan incomplisca greument les seues funcions, després de l'informe raonat del consell escolar del centre i de l'audiència de la persona interessada.

2. Revocar-ne el nomenament a proposta raonada del consell escolar del centre, acordada per majoria de dos terços dels membres i després de l'audiència de la persona interessada. Per a tractar d'aquesta proposta, el consell escolar del centre serà convocat amb caràcter urgent i extraordinari sempre que ho sol·liciten per escrit, almenys, un terç dels components.

 

**Article 22**

En cas d'absència o malaltia del director o directora, es farà càrrec de les seues funcions el cap o la cap d'estudis o, si no, el mestre o mestra que designe el director o directora, i caldrà donar-ne compte al consell escolar del centre quan es preveja una absència o malaltia d'una durada superior a quinze dies. En cas que el director o directora no el designe, es farà càrrec de les seues funcions el mestre o mestra més antic al centre, i si n'hi ha diversos d'igual antiguitat, el de més antiguitat en el cos.

 

**Article 23**

1. El cap o la cap d'estudis i el secretari o secretària seran designats pel director o directora entre els mestres funcionaris de carrera en situació de servei actiu i amb destinació al centre, després de la comunicació al consell escolar, i seran nomenats pel director o directora territorial de Cultura i Educació.

2. No podran ser nomenats cap d'estudis ni secretari o secretària els mestres que es troben en la situació prevista en l'article 13.3 d'aquest reglament.

3. Quan un centre no dispose de mestres amb destinació definitiva per ser de nova creació o per altres circumstàncies, podran ser nomenats pel director o directora Territorial de Cultura i Educació, com a cap d'estudis i com a secretari o secretària, mestres que hi tinguen destinació provisional.

 

**Article 24**

Són competències del cap o de la cap d'estudis:

1. Substituir el director o directora en cas d'absència o malaltia.

2. Coordinar i vetlar per l'execució de les activitats de caràcter acadèmic, d'orientació i complementàries del professorat i de l'alumnat en relació amb el projecte educatiu del centre, els projectes curriculars i la programació general anual.

3. Confeccionar els horaris acadèmics de l'alumnat i del professorat d'acord amb els criteris aprovats pel claustre de professors i amb l'horari general, així com vetlar pel seu estricte compliment.

4. Coordinar les tasques dels equips de cicle i dels seus coordinadors.

5. Coordinar l'acció dels tutors, d'acord amb el pla d'acció tutorial inclòs en els projectes curriculars.

6. Coordinar les activitats de perfeccionament del professorat, així com planificar i organitzar les activitats de formació del professorat realitzades pel centre.

7. Organitzar els actes acadèmics.

8. Buscar l'aprofitament òptim de tots els recursos didàctics i dels espais existents al centre.

9. Organitzar la participació de l'alumnat en les activitats del centre.

10. Organitzar la cura de l'alumnat en els períodes d'esplai i altres activitats no lectives.

11. Vetlar pel compliment de les especificacions del pla de normalització lingüística pel que fa a l'ús acadèmic i social del valencià.

12. Coordinar l'elaboració i l'actualització del projecte curricular del centre.

13. Vetlar per l'elaboració de les adaptacions curriculars necessàries.

14. Vigilar l'avaluació del procés d'aprenentatge dels alumnes. Coordinar les reunions d'avaluació i presidir les sessions d'avaluació de fi de cicle.

15. Coordinar les accions d'investigació i innovació educatives que es realitzen al centre.

16. Qualsevol altra funció que li puga ser encomanada pel director o directora dins el seu àmbit de competència.

 

**Article 25**

Són competències del secretari o secretària:

1. Ordenar el règim administratiu del centre, de conformitat amb les directrius del director o directora.

2. Gestionar els mitjans humans i materials del centre.

3. Actuar com a secretari o secretària dels òrgans col·legiats de govern del centre, estendre les actes de les sessions i donar fe dels acords amb el vistiplau del director o directora.

4. Custodiar els llibres i arxius del centre.

5. Expedir els certificats que requerisquen les autoritats i els interessats o els seus representants en la llengua oficial que els sol·liciten.

6. Realitzar l'inventari del centre i mantenir-lo actualitzat.

7. Custodiar i organitzar la utilització del material didàctic.

8. Exercir, sota l'autoritat del director o directora, la direcció del personal d'administració i serveis adscrit al centre.

9. Elaborar el projecte de pressupost del centre.

10. Ordenar el règim econòmic del centre, de conformitat amb les directrius del director o directora, realitzar-ne la comptabilitat i retre'n comptes davant les autoritats corresponents.

11. Vetlar pel manteniment material del centre en tots els aspectes, d'acord amb els suggeriments del director o directora.

12. Vetlar pel compliment de les especificacions del pla de normalització lingüística pel que fa a l'ús administratiu del valencià.

13. Diligenciar, ordenar el procés d'arxivament i custodiar els expedients acadèmics, els llibres d'escolaritat i tots els documents que siguen generats al centre.

14. Donar a conéixer, difondre públicament i suficient a tota la comunitat educativa, la informació sobre normativa, disposicions legals i assumptes d'interés general o professional que arribe al centre.

15. Qualsevol altra funció que li encomane el director o directora dins el seu àmbit de competència.

 

**Article 26**

1. El cap o la cap d'estudis i el secretari o secretària cessaran en les seues funcions a l'acabament del mandat o en produir-se alguna de les circumstàncies següents:

1.1. Renúncia motivada acceptada pel director o directora del centre, escoltat el consell escolar.

1.2. Concurrència en el cap o la cap d'estudis o en el secretari o secretària de les causes que, d'acord amb l'article 13.3 d'aquest reglament, n'haurien impedit el nomenament.

1.3. El director o directora territorial de Cultura i Educació separarà o suspendrà qualsevol dels membres de l'equip directiu designat pel director o directora quan incomplisca greument les seues funcions, després de l'informe raonat del director o directora i escoltat el consell escolar del centre, donant audiència a la persona interessada.

1.4. Trasllat voluntari o forçós, pas a la situació de serveis especials, excedència voluntària o forçosa i suspensió de funcions d'acord amb el que disposa la legislació vigent.

1.5. Quan cesse el director o directora que els va proposar i es produïsca el nomenament de nou director o directora.

1.6. A proposta del director o directora, mitjançant informe raonat, després de la comunicació al consell escolar del centre i de l'audiència de la persona interessada.

2. En cas de cessament del cap o de la cap d'estudis o del secretari o secretària per alguna de les causes indicades en l'apartat anterior, el director o directora designarà els nous titulars del càrrec o càrrecs vacants en el termini d'un mes, d'acord amb el procediment i els criteris indicats en l'article 23 d'aquest reglament.

 

**Article 27**

En cas d'absència o malaltia del cap o de la cap d'estudis o del secretari o secretària, es farà càrrec de les seues funcions el director o directora o, si no, el mestre o mestra que designe el director o directora, i caldrà donar-ne compte al consell escolar del centre quan es preveja una absència o malaltia d'una durada superior a quinze dies.

 

 

CAPÍTOL III. Òrgans col·legiats de govern

 

Secció 1a. El consell escolar

 

**Article 28**

El consell escolar del centre és l'òrgan de participació dels diferents sectors de la comunitat educativa en el govern dels centres.

 

**Article 29**

El règim jurídic dels consells escolars serà l'establit en la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, en aquest reglament i en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 30**

La seua composició serà la següent:

1. Als centres de més de nou unitats, el consell escolar estarà integrat per:

1.1. El director o directora del centre, que en serà el president o presidenta.

1.2. El cap o la cap d'estudis.

1.3. Un regidor o regidora o representant de l'ajuntament en el terme municipal del qual es trobe radicat el centre.

1.4. Set representants del professorat elegits pel claustre.

1.5. Nou representants dels pares i mares de l'alumnat, un dels quals serà designat per l'associació de pares i mares d'alumnes més representativa del centre.

1.6. Un representant del personal d'administració i serveis, si n'hi ha.

1.7. El secretari o secretària, que actuarà com a secretari o secretària del consell, amb veu però sense vot.

2. Als centres de nou unitats, el consell escolar estarà integrat per:

2.1. El director o directora del centre, que en serà el president o presidenta.

2.2. El cap o la cap d'estudis.

2.3. Un regidor o regidora o representant de l'ajuntament en el terme municipal del qual es trobe radicat el centre.

2.4. Sis representants del professorat elegits pel claustre.

2.5. Set representants dels pares i mares de l'alumnat, un dels quals serà designat per l'associació de pares i mares d'alumnes més representativa en el centre.

2.6. Un representant del personal d'administració i serveis, si n'hi ha.

2.7. El secretari o secretària, que actuarà com a secretari o secretària del consell, amb veu però sense vot.

3. Als centres amb sis, set i huit unitats, el consell escolar estarà integrat per:

3.1. El director o directora del centre, que en serà el president o presidenta.

3.2. Un regidor o regidora o representant de l'ajuntament en el terme municipal del qual es trobe radicat el centre.

3.3. Quatre representants del professorat elegits pel claustre de professors.

3.4. Cinc representants dels pares i mares de l'alumnat, un dels quals serà designat per l'associació de pares i mares d'alumnes més representativa en el centre.

3.5. El secretari o secretària, que actuarà com a secretari o secretària del consell, amb veu però sense vot.

4. Als centres amb tres, quatre i cinc unitats, el consell escolar estarà integrat per:

4.1. El director o directora del centre, que en serà el president o presidenta.

4.2. Un regidor o regidora o representant de l'ajuntament en el terme municipal del qual es trobe radicat el centre.

4.3. Dos representants del professorat elegits pel claustre.

4.4. Dos representants dels pares i mares de l'alumnat, un dels quals serà designat per l'associació de pares i mares d'alumnes més representativa en el centre.

5. Als centres amb una i dues unitats, el consell escolar estarà integrat per:

5.1. El director o directora del centre, que en serà el president o presidenta.

5.2. Un regidor o regidora o representant de l'ajuntament en el terme municipal del qual es trobe radicat el centre.

5.3. Dos representants dels pares i mares de l'alumnat, un dels quals serà designat per l'associació de pares i mares d'alumnes més representativa en el centre.

5.4. Un representant del professorat elegit pel claustre de professors.

 

**Article 31**

L'alumnat de tercer cicle d'Educació Primària estarà representant en el consell escolar del centre, amb veu però sense vot. En aquest cas, seran electors i elegibles els alumnes i les alumnes de l'esmentat cicle, l'elecció haurà de realitzar-se anualment, al mes de setembre, i s'integraran en els diferents consells en els termes següents:

- Als centres amb més de nou unitats, tres alumnes.

- Als centres amb nou unitats o menys, dos alumnes.

 

**Article 32**

L'elecció dels membres del consell escolar dels centres es realitzarà durant el primer trimestre del curs acadèmic. La Conselleria de Cultura, Educació i Ciència fixarà la data de celebració de les eleccions amb un mes d'antelació, com a mínim.

 

**Article 33**

Per a l'organització del procediment d'elecció, en cada centre es constituirà una junta electoral composta pel director o directora, que en serà el president o presidenta, dos membres del professorat si es tracta de centres amb més d'una unitat i dos pares o mares de l'alumnat, els quatre últims elegits per sorteig entre els membres ixents del consell escolar. Als centres de nova creació, el sorteig per a designar els membres de la junta electoral es realitzarà entre els inscrits en els respectius censos electorals.

 

**Article 34**

Seran competències de la junta electoral:

1. Aprovar i publicar els censos electorals, que comprendran nom, cognoms i DNI dels electors, així com la seua condició de professors, pares o mares o tutors legals dels alumnes, o d'alumnes del centre.

2. Concretar el calendari electoral del centre, d'acord amb el que estableix l'article 32 d'aquest reglament.

3. Ordenar el procés electoral.

4. Admetre i proclamar les diferents candidatures.

5. Promoure la constitució de les diferents meses electorals.

6. Resoldre les reclamacions presentades contra les decisions de les meses electorals.

7. Proclamar els candidats elegits i enviar les actes corresponents a l'autoritat administrativa competent.

8. Adoptar mesures per a facilitar la màxima participació de tots els sectors en el procés electoral.

 

**Article 35**

Seran persones electores i elegibles tots els membres de la comunitat escolar, però solament podran ser elegits pel sector corresponent d'aquesta comunitat. A aquest efecte, els membres de la comunitat escolar podran ser candidats a representar un sol d'aquests sectors, encara que pertanguen a dos.

 

**Article 36**

1. La junta electoral sol·licitarà a l'ajuntament en el terme municipal del qual es trobe radicat el centre, la designació del regidor o regidora o representant de l'ajuntament que haja de formar part del consell escolar.

2. En el cas de col·legis rurals agrupats, la representació municipal podrà exercir-la cada curs acadèmic un dels ajuntaments a què l'agrupació estenga l'àmbit d'actuació, sense perjudici que per qualsevol causa renuncie expressament a aquesta potestat. En qualsevol cas, el representant municipal que corresponga informarà tots els ajuntaments de l'agrupació dels assumptes tractats i de les decisions preses pel consell escolar, a fi de garantir la vinculació necessària entre els diferents municipis i el centre educatiu i d'assegurar la cooperació que en cada cas s'estime necessària.

 

**Article 37**

1. Els representants del professorat en el consell escolar seran elegits pel claustre i en el si d'aquest. El vot serà directe, secret i no delegable.

2. Seran electors i elegibles tots els membres del claustre. Podran ser elegits els professors amb destinació al centre que s'hi hagen presentat com a candidats.

3. L'exercici d'un càrrec és incompatible amb la condició de representant electe de qualsevol sector del consell escolar del centre. En cas de concurrència de dues designacions, el mestre o la mestra haurà d'optar per l'exercici d'un dels llocs i es procedirà a cobrir el lloc vacant pel procediment establit en aquest reglament.

 

**Article 38**

A l'efecte del que disposa l'article anterior, el director o directora convocarà un claustre de caràcter extraordinari en què, com a únic punt de l'ordre del dia, figurarà l'acte d'elecció i de proclamació dels professors electes.

 

**Article 39**

En la sessió de claustre extraordinari a què es refereix l'article anterior, el director o directora del centre llegirà les normes d'aquest reglament relatives al procediment d'elecció dels representants del professorat en el consell escolar i constituirà la mesa electoral.

La mesa estarà integrada pel director o directora del centre, que hi actuarà com a president o presidenta, pel professor o professora de més edat i pel de menys edat, que hi farà de secretari o secretària.

 

**Article 40**

El quòrum serà el de la meitat dels components del claustre. Quan el nombre siga imparell, es considerarà que la meitat és el següent nombre enter que resulte de dividir per dos el nombre de membres del claustre. Si no hi ha quòrum, es realitzarà una nova sessió del claustre en segona convocatòria, vint-i-quatre hores després de l'assenyalada per a la primera, en què serà suficient la presència d'un terç dels components del claustre.

 

**Article 41**

Cada professor o professora podrà fer constar en la papereta un màxim de dos terços del nombre total de la llista de representants d'aquest sector en el consell escolar del centre. Si el nombre resultant és decimal, es prendrà el següent nombre enter.

Si en la primera votació no resulta elegit el nombre de representants del professorat que corresponga, es farà en el mateix acte una segona votació. Si realitzada aquesta no s'aconsegueix el nombre esmentat, caldrà ajustar-se al que disposa l'article 58.2 d'aquest reglament.

 

**Article 42**

1. La representació dels pares i mares en el consell escolar del centre correspondrà a aquests o als representants legals de l'alumnat. El dret a elegir i a ser elegit correspon al pare i a la mare o, si és el cas, als tutors legals.

2. Per a l'elecció dels representants dels pares i mares, seran electors i elegibles tots els pares, mares o tutors legals de l'alumnat que estiga matriculat al centre i que figuren en el cens. L'elecció es produirà entre els candidats admesos per la junta electoral. Les associacions de pares i mares d'alumnes legalment constituïdes podran presentar candidatures diferenciades.

 

**Article 43**

1. L'elecció dels representants dels pares i mares de l'alumnat anirà precedida de la constitució de la mesa electoral, que serà l'encarregada de presidir la votació, conservar l'orde, vetlar per la puresa del sufragi i realitzar-ne l'escrutini.

2. L'elecció dels representants dels pares i mares es realitzarà en horari compatible amb la jornada laboral ordinària.

 

**Article 44**

1. Si el consell escolar es constitueix per primera vegada, la mesa electoral estarà integrada per quatre pares, mares o tutors legals elegits per sorteig entre els qui figuren en el cens. En els altres casos, formaran part de la mesa electoral els representants dels pares i mares de l'alumnat en el consell escolar ixent.

2. Hi actuaran com a president o presidenta i com a secretari o secretària les persones designades pels membres de la mesa. La junta electoral haurà de preveure el nomenament de suplents, elegits també per sorteig.

 

**Article 45**

Podran actuar com a supervisors de la votació per a l'elecció dels seus representants, els pares, mares o tutors legals de l'alumnat matriculat al centre que hagen sigut proposats per una associació de pares i mares d'alumnes del centre o avalats per a això per la firma de deu electors.

 

**Article 46**

En l'elecció dels representants dels pares i mares, el vot serà directe, secret i no delegable. Cada elector podrà fer constar en la papereta un màxim de dos terços del nombre total de representants d'aquest sector en el consell escolar del centre. Si el nombre resultant és decimal, es prendrà el següent nombre enter. Els electors hauran d'acreditar la seua personalitat mitjançant la presentació del DNI, permís de conducció o passaport.

 

**Article 47**

1. Amb la finalitat d'aconseguir la major participació possible dels pares i mares, la junta electoral establirà per a aquest sector els sistemes de vot per correu o semblants que garantisquen el secret del vot i la identificació de l'elector.

2. Els sobres enviats a la mesa electoral per qualsevol dels procediments fixats per la junta electoral aniran signats per l'elector en la solapa i contindran la còpia del DNI, passaport o permís de conducció i un altre sobre tancat amb el vot emés, i hauran de ser rebuts per la mesa electoral corresponent del centre abans del començament de l'escrutini. En el cas del vot no presencial, s'haurà de depositar en una oficina de correus, d'acord amb la legislació electoral vigent.

 

**Article 48**

El representant del personal d'administració i serveis serà elegit pel personal i entre el personal que realitza aquestes funcions al centre, sempre que hi estiga vinculat per una relació jurídica administrativa o laboral. Tot el personal d'administració i serveis del centre que complisca els requisits indicats té la condició de persona electora i elegible.

 

**Article 49**

Per a l'elecció del representant en el consell escolar del centre del personal d'administració i serveis, es constituirà una mesa integrada pel director o directora, que hi actuarà com a president o presidenta, el secretari o secretària i el membre d'aquest personal amb més antiguitat. Si el nombre d'electors és inferior a cinc, la votació es realitzarà davant la mesa electoral del professorat en una urna separada.

 

**Article 50**

1. En l'elecció dels representants del personal d'administració i serveis, el vot serà directe, secret i no delegable. Cada elector depositarà en la mesa electoral una papereta en què farà constar el nom i els cognoms de la persona a qui atorgue la representació.

2. Si alguna persona del sector del personal d'administració i serveis, per malaltia o altres motius justificats, no puga estar present en l'acte de votació, podrà deixar el seu vot davall la custòdia del secretari o secretària del centre. A l'efecte, s'introduiran els noms dels candidats votats en un sobre tancat que al seu torn s'introduirà en un altre sobre amb les dades identificatives de l'elector i les firmes de la persona interessada i del secretari o secretària, creuades en la solapa. També es podrà exercir el vot per correu d'acord amb la legislació electoral vigent.

 

**Article 51**

1. En l'elecció dels representants de l'alumnat, seran electors i elegibles tots els alumnes de tercer cicle d'Educació Primària que estiguen matriculats al centre i que figuren en el cens. L'elecció es produirà entre els candidats admesos per la junta electoral. El vot serà directe, secret i no delegable. Cada elector podrà fer constar en la papereta un màxim de dos terços del nombre total de representants d'aquest sector en el consell escolar del centre. Si el nombre resultant és decimal, es prendrà el següent nombre enter. Les associacions d'alumnes, les federacions i confederacions d'associacions d'alumnes legalment constituïdes, podran presentar candidatures diferenciades.

2. L'elecció dels representants de l'alumnat del tercer cicle d'Educació Primària anirà precedida de la constitució de la mesa electoral, que serà l'encarregada de presidir la votació, conservar l'ordre, vetlar per la puresa del sufragi i realitzar-ne l'escrutini. Aquesta estarà composta pel director o directora del centre, que en serà el president o presidenta, i dos membres de l'alumnat elegits per sorteig; hi farà de secretari o secretària l'alumne o l'alumna de més edat. Hi podran actuar com a supervisors tots els membres que hagen sigut proposats per una associació d'alumnes constituïda legalment al centre o avalats per a això per la signatura de deu electors. Així mateix, hi actuarà com a supervisor un professor tutor, elegit per sorteig.

 

**Article 52**

En cadascun dels actes electorals, una vegada acabada la votació la mesa corresponent procedirà a l'escrutini dels vots. Fet el recompte dels vots, que serà públic, se n'estendrà una acta que hauran de signar tots els components de la mesa i en què caldrà fer constar els representants elegits, amb indicació, si s'escau, de les sigles de les associacions per les quals s'han presentat, el nombre de vots i les observacions que hi hagen pogut formular els supervisors. L'acta serà enviada a la junta electoral del centre a l'efecte de la proclamació dels diferents candidats elegits, i aquesta n'enviarà una còpia al director o directora territorial de Cultura i Educació.

 

**Article 53**

En els casos que es produïsca empat en les votacions, l'elecció es dirimirà per sorteig.

 

**Article 54**

En previsió de substitucions futures dels candidats proclamats, es faran constar en l'acta els noms de tots els candidats que han obtingut vots, així com el nombre de vots que han obtingut.

 

**Article 55**

L'acte de proclamació dels candidats elegits serà realitzat per la junta electoral del centre, després de l'escrutini efectuat per la mesa i de la recepció de les actes corresponents. Contra les decisions de la junta es podrà interposar un recurs ordinari davant el director o directora territorial de Cultura i Educació, la resolució del qual posarà fi a la via administrativa.

 

**Article 56**

Les despeses que originen les activitats electorals, llevat de les ocasionades per la propaganda, seran sufragades a càrrec dels crèdits assignats per al funcionament del centre.

 

**Article 57**

Totes les persones electores i elegibles podran accedir als censos i a la documentació que genere el procés electoral.

 

**Article 58**

1. El director o directora convocarà els diferents membres del consell escolar per a la sessió de constitució d'aquest, que se celebrarà en el termini de deu dies a comptar de la data de proclamació dels candidats electes per la junta electoral.

2. El consell escolar es constituirà encara que algun dels sectors de la comunitat escolar del centre no haja elegit a tots o part dels seus representants per causes imputables a aquests sectors.

 

**Article 59**

1. Les reunions del consell escolar se celebraran en dia caracteritzat com a hàbil per a les activitats docents, una vegada finalitzada la jornada escolar, i que permeta l'assistència de tots els membres. Per a la celebració de sessions, deliberacions i presa d'acords, caldrà la presència del president o presidenta i del secretari o secretària, o si s'escau dels qui els substituïsquen, i de la meitat, almenys, dels membres amb dret a vot.

2. El consell escolar es reunirà com a mínim una vegada al trimestre i sempre que el convoque el director o directora o ho sol·liciten almenys un terç dels seus membres, cas en què el consell se celebrarà en el termini màxim de deu dies. En tot cas serà preceptiva, a més, una reunió en la primera quinzena de setembre i una altra en finalitzar el curs. En les reunions de cada trimestre s'avaluarà el grau de compliment de la programació general anual i dels acords del consell escolar. En la primera sessió del curs s'establirà el calendari de les reunions de caràcter ordinari, incloses les que s'establisquen en el pla de treball del consell escolar.

3. El consell escolar prendrà els acords per majoria simple, llevat dels casos següents:

3.1. Elecció del director o directora i aprovació del pressupost i de la seua execució, que es realitzaran per majoria absoluta.

3.2. Aprovació del projecte educatiu, del reglament de règim intern i de la programació general anual, així com de les seues revisions, que es realitzaran per majoria de dos terços.

3.3. Acord de revocació del nomenament del director o directora, que es realitzarà per majoria de dos terços.

4. Qualsevol membre del consell escolar i els qui acrediten la titularitat d'un interés legítim, podran adreçar-se al secretari o secretària del consell escolar perquè els siga expedit un certificat dels seus acords.

 

**Article 60**

1. No podrà ser objecte de deliberació o acord cap assumpte que no figure inclòs en l'ordre del dia, llevat que hi siguen presents tots els membres de l'òrgan col·legiat i l'assumpte siga declarat d'urgència pel vot favorable de la majoria.

2. En reunió ordinària, el director o directora enviarà als membres del consell escolar la convocatòria, que contindrà l'orde del dia de la reunió i la documentació que haja de ser objecte de debat i, si escau, aprovació, de manera que aquests puguen rebre-la amb una antelació mínima d'una setmana. A més es podrà realitzar convocatòria extraordinària, amb una antelació mínima de 48 hores, quan la naturalesa dels assumptes que calga tractar així ho aconselle.

 

**Article 61**

1. En el si del consell escolar del centre es constituiran com a mínim les comissions següents:

- De convivència.

- Pedagògica.

- Econòmica.

- De menjador, als centres en què hi haja aquest servei.

2. El consell escolar podrà constituir altres comissions per a assumptes específics, respectant la composició general de les comissions. Les comissions informaran el consell escolar del centre trimestralment dels assumptes de la seua competència, i les seues reunions es faran en un horari que possibilite l'assistència de tots els membres.

3. Les comissions del consell escolar del centre estaran compostes, almenys, pel director o directora, dos mestres i dos pares o mares de l'alumnat, elegits pel sector corresponent entre els membres del consell escolar.

 

**Article 62**

1. La comissió econòmica informarà el consell escolar sobre totes les matèries d'índole econòmica que li encomane el consell. Les seues reunions es realitzaran, com a mínim, una vegada al trimestre.

 

**Article 63**

Constituït el consell escolar del centre i en la primera sessió, els diferents sectors d'aquest elegiran, entre ells, el qui ha de formar part de les comissions.

 

**Article 64**

1. El procediment d'elecció dels membres del consell escolar que no formen part de l'equip directiu del centre es desenvoluparà durant el primer trimestre del curs acadèmic. La Conselleria de Cultura, Educació i Ciència fixarà la data de celebració de les eleccions amb un mes d'antelació, com a mínim.

2. El consell escolar es renovarà per meitats cada dos anys de forma alternativa. Cada una d'aquestes estarà configurada de la manera següent:

2.1. Primera meitat: als centres de més de nou unitats, quatre mestres i cinc pares. Als centres de nou unitats, tres mestres i quatre pares. Als centres de sis, set i huit unitats, dos mestres i tres pares. Als centres de tres, quatre i cinc unitats, un mestre o mestra i un pare o mare. Als centres d'una o dues unitats, un pare o mare.

2.2. Segona meitat: als centres de més de nou unitats, tres mestres i quatre pares. Als centres de nou unitats, tres mestres i tres pares. Als centres de sis, set i huit unitats, dos mestres i dos pares. Als centres de tres, quatre i cinc unitats, un mestre o mestra i un pare o mare. Als centres d'una o dues unitats, un pare o mare.

3. Les vacants que es produïsquen durant el mandat del consell escolar, sense perjudici del que preveu el punt 2 d'aquest mateix article, seran cobertes segons preveu l'article 54 d'aquest reglament. En cas que no hi haja més candidats per a cobrir les vacants, aquestes restarien sense cobrir fins la renovació parcial del consell escolar. No obstant això, els membres que han conclòs el mandat continuaran en funcions fins la presa de possessió dels membres que hagen de succeir-los.

4. En el cas de centres de nova creació en què es constituïsca per primera vegada el consell escolar, s'elegiran tots els membres de cada sector d'una vegada. Els electors de cadascun dels sectors representats faran constar en la papereta, com a màxim, dos terços del nombre total dels llocs a cobrir. Si el nombre resultant és decimal, es prendrà el següent nombre enter. En la primera renovació parcial posterior a la constitució del consell escolar, s'elegiran els llocs corresponents a la primera meitat establida en l'apartat 2.1 d'aquest article, que afectarà els representants que hagen obtingut més vots en l'elecció anterior.

 

**Article 65**

El consell escolar del centre tindrà les atribucions que legalment li corresponguen i específicament les següents:

1. Establir les directrius per a l'elaboració del projecte educatiu del centre, aprovar-lo una vegada elaborat i avaluar-lo, sense perjudici de les competències que el claustre de professors té atribuïdes en relació amb la planificació i l'organització docents. Així mateix, establir els procediments per a la seua revisió quan l'avaluació interna ho aconselle.

2. Elegir el director o directora del centre.

3. Proposar la revocació del nomenament del director o directora, després de l'acord dels seus membres amb dret a vot adoptat per majoria de dos terços.

4. Decidir sobre l'admissió de l'alumnat, amb subjecció estricta al que estableix la Llei Orgànica 9/1995, de 20 de novembre i les disposicions que la desenvolupen.

5. Resoldre els conflictes i imposar les correccions amb finalitat pedagògica que corresponguen a les conductes de l'alumnat que perjudiquen greument la convivència al centre, d'acord amb les normes que regulen els seus drets i deures, i promoure accions de prevenció.

6. Aprovar el projecte de pressupost del centre i la seua execució.

7. Adoptar criteris per a l'elaboració de la programació general anual del centre, aprovar-la i avaluar-la.

8. Elaborar les directrius per a la programació i el desenvolupament de les activitats escolars complementàries, visites i viatges, menjadors i colònies d'estiu, aprovar aquestes activitats en el pla general anual i avaluar-les en la memòria anual.

9. Establir relacions de col·laboració, amb fins culturals i educatius, amb altres centres, entitats i organismes.

10. Promoure la renovació de les instal·lacions i de l'equipament escolar, així com vigilar-ne la conservació.

11. Supervisar, analitzar i valorar l'activitat general del centre en els aspectes administratius i docents.

12. Emetre informe sobre la memòria de les activitats i la situació general del centre que amb caràcter anual presente l'equip directiu.

13. Analitzar i avaluar l'evolució del procés d'ensenyament i aprenentatge al centre, a través dels resultats de les avaluacions i de l'anàlisi que en aquest sentit realitze el claustre de professors.

14. Analitzar i avaluar qualsevol informe i els resultats de les avaluacions que, sobre el centre, realitze l'administració educativa.

15. Aprovar el pla de normalització lingüística del centre i, si s'escau, el disseny particular del programa d'educació bilingüe que tinga autoritzat el centre.

16. Conéixer i proposar a la Conselleria de Cultura, Educació i Ciència les relacions del centre amb les institucions de l'entorn.

17. Establir els criteris sobre la participació en activitats culturals, esportives i recreatives, així com aquelles accions assistencials en què el centre puga prestar la seua col·laboració.

18. Establir el propi pla de treball per a l'execució de les seues atribucions.

19. Aprovar el reglament de règim intern del centre.

 

**Article 66**

De totes les decisions que es prenguen en el consell, se n'hauran d'informar els diferents sectors representats i s'exposarà al tauler d'anuncis un extracte dels acords presos. A més, en la primera reunió que es realitze al començament del curs, el consell escolar decidirà el procediment més adequat per a garantir la màxima difusió dels acords adoptats. En tot cas caldrà informar les associacions de pares i mares d'alumnes i el claustre de professors.

 

 

Secció 2a. El claustre de professors

 

**Article 67**

El règim jurídic dels claustres de professors serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 68**

1. El claustre, òrgan propi de participació del professorat del centre, té la responsabilitat de planificar, coordinar i decidir sobre tots els aspectes pedagògics del centre.

2. El claustre serà presidit pel director o directora, i estarà integrat per la totalitat dels professors que presten serveis al centre.

 

**Article 69**

Són competències del claustre de professors:

1. Realitzar propostes per a l'elaboració i modificació del projecte educatiu del centre, de la programació general anual, del pla de normalització lingüística i de les activitats complementàries i extraescolars.

2. Aprovar i avaluar els projectes curriculars, d'acord amb el projecte educatiu del centre, i les seues modificacions posteriors.

3. Aprovar i avaluar els aspectes docents, d'acord amb el projecte educatiu del centre, de la programació general anual del centre i emetre informe sobre aquesta abans de la presentació al consell escolar.

4. Promoure iniciatives en l'àmbit de l'experimentació, la investigació i la innovació pedagògiques i de la formació del professorat del centre.

5. Elegir els seus representants en el consell escolar.

6. Conéixer les candidatures a la direcció i els programes presentats pels candidats.

7. Establir els criteris per a l'assignació i la coordinació de tutories i de les activitats d'orientació de l'alumnat.

8. Establir els criteris pedagògics per a l'elaboració dels horaris de l'alumnat.

9. Analitzar i avaluar trimestralment el funcionament general i la situació econòmica del centre, sense perjudici de les competències atribuïdes al consell escolar.

10. Analitzar i avaluar l'evolució del rendiment escolar general del centre a través dels resultats de les avaluacions i altres mitjans, i elevar-ne l'anàlisi al consell escolar, sense perjudici de les competències atribuïdes a aquest òrgan.

11. Analitzar i valorar els resultats de l'avaluació del centre que realitze l'administració educativa o qualsevol informe referent a la marxa d'aquest, sense perjudici de les competències atribuïdes al consell escolar.

12. Aportar al consell escolar del centre criteris i propostes per a l'elaboració del reglament de règim intern.

 

**Article 70**

El claustre es reunirà, com a mínim, una vegada cada dos mesos i sempre que el convoque el director o directora o ho sol·liciten, almenys, un terç dels membres. Serà preceptiva una sessió del claustre al començament del curs i una altra al final.

 

**Article 71**

L'assistència a les sessions del claustre serà obligatòria per a totes les persones que el componen.

 

 

TÍTOL III. Participació dels pares i mares d'alumnes al centre

 

**Article 72**

1. En les escoles d'Educació Infantil i Primària podrà haver-hi les associacions de pares i mares d'alumnes regulades en el Decret 126/86, de 20 d'octubre, del Consell de la Generalitat Valenciana. Aquestes són entitats per a la participació i la col·laboració en el funcionament dels centres educatius, a través dels òrgans que els són propis:

1.1. La presidència de l'associació de pares i mares d'alumnes legalment constituïda al centre.

1.2. La junta directiva de l'associació de pares i mares d'alumnes legalment constituïda al centre.

2. La Conselleria de Cultura, Educació i Ciència regularà la participació i la col·laboració en el funcionament dels centres en el supòsit que hi haja més d'una associació de pares i mares d'alumnes legalment constituïda o que els seus estatuts prevegen òrgans no previstos en els apartats 1.1 i 1.2 d'aquest mateix article.

 

**Article 73**

1. Els presidents de les associacions de pares i mares d'alumnes, com a òrgans de l'entitat per a la participació i la col·laboració en el funcionament del centre, treballaran de forma coordinada amb l'equip directiu d'aquest en l'exercici de les funcions a què es refereix l'article 75 d'aquest reglament.

2. Les juntes directives de les associacions de pares i mares d'alumnes, com a òrgans de l'entitat per a la participació i la col·laboració en el funcionament del centre, es regiran en el funcionament intern, elecció i durada del mandat pel que establisquen els seus estatuts i les disposicions legals vigents.

 

**Article 74**

A l'efecte de la participació de les associacions de pares i mares d'alumnes regulada en aquest títol, la Conselleria de Cultura, Educació i Ciència certificarà, si escau, que els seus estatuts compleixen els requisits regulats en el Decret 126/86, de 20 d'octubre, del Consell de la Generalitat Valenciana, segons les dades que consten en el Cens de Confederacions, Federacions i Associacions de Pares i Mares de l'Alumnat de Centres Docents no Universitaris de la Comunitat Valenciana.

 

**Article 75**

El president o presidenta de l'associació de pares i mares d'alumnes, com a òrgan de l'entitat per a la participació i la col·laboració en el funcionament del centre, podrà:

1. Col·laborar amb l'equip directiu per al bon funcionament del centre.

2. Presentar al consell escolar propostes per a facilitar i fomentar la participació coordinada de tota l'activitat educativa en la vida del centre.

3. Participar, segons es determine, en els procediments d'avaluació de les diferents activitats i projectes del centre i col·laborar en les avaluacions externes del seu funcionament.

4. Proposar a la comunitat escolar actuacions que afavorisquen les relacions entre els diferents col·lectius que la integren i milloren la convivència al centre.

5. Facilitar l'execució coordinada de les decisions del consell escolar en l'àmbit de la seua responsabilitat.

6. Proposar criteris per a l'elaboració del projecte de pressupost.

7. Elaborar propostes per al projecte educatiu del centre, la programació general anual i la memòria de fi de curs.

8. Aquelles altres funcions que s'establisquen reglamentàriament.

 

**Article 76**

La junta directiva de l'associació de pares i mares d'alumnes del centre, com a òrgan de l'entitat per a la participació i la col·laboració en el funcionament del centre, podrà:

1. Elevar al consell escolar la proposta per a l'elaboració del projecte educatiu i de la programació general anual.

2. Informar el consell escolar dels aspectes del funcionament del centre que considere oportuns.

3. Informar els pares i mares de l'alumnat de les activitats que estiga desenvolupant.

4. Rebre informació del consell escolar sobre els temes tractats en aquest, així com rebre l'ordre del dia de les convocatòries de les seues reunions per a l'elaboració, si escau, de propostes.

5. Elaborar informes per al consell escolar a iniciativa pròpia o a petició d'aquest.

6. Elaborar propostes de modificació del reglament de règim intern.

7. Rebre un exemplar del projecte educatiu, del projecte curricular d'etapa i, si s'escau, de les seues modificacions, així com un exemplar de la programació general anual.

8. Fomentar la col·laboració entre els pares i mares, alumnes i mestres del centre per al bon funcionament d'aquest.

9. Participar, segons es determine, en els procediments d'avaluació de les diferents activitats i projectes del centre i col·laborar en les avaluacions externes del seu funcionament.

10. Conéixer els resultats acadèmics i la valoració que en fa el consell escolar.

11. Rebre informació sobre els llibres de text i els materials didàctics adoptats pel centre.

12. Utilitzar les instal·lacions del centre en els termes que s'establisca.

13. Formular propostes per a la realització d'activitats complementàries que, en cas que siguen acceptades, hauran de figurar en la programació general anual.

 

 

TÍTOL IV. Òrgans de coordinació docent

 

CAPÍTOL I. Disposicions generals

 

**Article 77**

1. En les escoles d'Educació Infantil i en els col·legis d'Educació Primària hi haurà els següents òrgans de coordinació docent:

1.1. Equips de cicle.

1.2. Comissió de coordinació pedagògica.

1.3. Tutors.

2. En tots els centres, independentment del nombre d'unitats, hi haurà un professor o professora tutor per cada grup d'alumnes.

 

 

CAPÍTOL II. Equips de cicle

 

**Article 78**

Els equips de cicle, que agruparan tot el professorat que impartisca docència en el cicle, són els òrgans bàsics encarregats d'exercir les següents funcions, sota la supervisió del cap o la cap d'estudis:

1. Realitzar propostes per a l'elaboració del projecte curricular.

2. Organitzar i desenvolupar els ensenyaments propis del cicle educatiu, analitzar els objectius aconseguits i proposar mesures de millora.

3. Realitzar les adaptacions curriculars significatives per a l'alumnat amb necessitats educatives especials, després de l'avaluació pel servei especialitzat d'orientació educativa, psicopedagògica i professional, que també ha de participar directament en la seua elaboració i redacció.

4. Realitzar propostes d'activitats escolars complementàries i extraescolars.

5. Vetlar per la coherència i la continuïtat de les accions educatives al llarg de l'Educació Infantil i l'Educació Primària, segons corresponga.

 

**Article 79**

1. Cada un del equips de cicle estarà dirigit per un coordinador o coordinadora.

2. Els coordinadors de cicle hauran de ser mestres que hi impartisquen docència i exerciran el càrrec durant dos cursos acadèmics. Seran designats pel director o directora, a proposta de l'equip de cicle.

 

**Article 80**

Correspon al coordinador de cicle:

1. Participar en l'elaboració del projecte curricular del nivell corresponent i elevar a la comissió de coordinació pedagògica les propostes formulades en aquest sentit per l'equip de cicle.

2. Coordinar junt amb el cap o la cap d'estudis les funcions de tutoria de l'alumnat del cicle.

3. Coordinar l'ensenyament en el cicle corresponent d'acord amb el projecte curricular.

 

**Article 81**

Els coordinadors de cicle cessaran en les seues funcions a l'acabament del mandat o en produir-se alguna de les causes següents:

1. Renúncia motivada acceptada pel director o directora del centre.

2. Revocació pel director o directora, a proposta raonada de l'equip de cicle, amb audiència de la persona interessada.

3. Trasllat de centre o altres circumstàncies.

 

 

CAPÍTOL III. Comissió de coordinació pedagògica

 

**Article 82**

1. En les escoles d'Educació Infantil i en els col·legis d'Educació Primària hi haurà una comissió de coordinació pedagògica que estarà integrada pel director o directora, que en serà el president o presidenta, el cap o la cap d'estudis, els coordinadors de cicle i, si s'escau, l'especialista en psicologia i pedagogia del servei psicopedagògic escolar i un mestre o mestra d'educació especial (pedagogia terapèutica), si n'hi ha.

Actuarà com a secretari o secretària de la comissió la persona de menys edat.

2. Aquesta comissió podrà incorporar altres membres del claustre per a realitzar les tasques previstes en l'àmbit de les seues atribucions.

3. Als centres amb menys de nou unitats, les funcions de la comissió de coordinació pedagògica seran assumides pel claustre.

 

**Article 83**

La comissió de coordinació pedagògica tindrà, en relació amb el règim de funcionament regulat en el títol V d'aquest reglament, les atribucions següents:

1. Analitzar, des del punt de vista educatiu, el context cultural i sociolingüístic del centre a fi de proposar a l'equip directiu, si escau, el disseny particular del programa d'educació bilingüe i el pla de normalització lingüística per a la inclusió en el projecte educatiu del centre.

2. Coordinar l'elaboració dels projectes curriculars, així com les possibles modificacions, i responsabilitzar-se de la seua redacció.

3. Elaborar la proposta d'organització de l'orientació educativa i del pla d'acció tutorial per a la inclusió en els projectes curriculars.

4. Elaborar la proposta dels criteris i dels procediments previstos per a realitzar les adaptacions curriculars significatives a l'alumnat amb necessitats educatives especials, per a la inclusió en els projectes curriculars.

5. Assegurar la coherència entre el projecte educatiu de centre, els projectes curriculars i la programació general anual.

6. Vetlar pel compliment i la posterior avaluació dels projectes curriculars en la pràctica docent del centre.

7. Proposar al claustre la planificació de les sessions d'avaluació, d'acord amb les decisions incloses en els projectes curriculars.

8. Coordinar les activitats d'orientació dirigides a l'alumnat del centre.

9. Promoure i, si escau, coordinar les activitats de perfeccionament del professorat.

 

 

CAPÍTOL IV. Tutors

 

**Article 84**

1. La tutoria i l'orientació de l'alumnat formarà part de la funció docent.

2. Cada grup d'alumnes tindrà un professor o professora tutor. Podrà ser professor o professora tutor qui impartisca diverses àrees del currículum.

3. El professor o professora tutor serà designat pel director o directora, a proposta del cap o de la cap d'estudis, d'acord amb els criteris establits pel claustre.

 

**Article 85**

Els professors tutors exerciran les funcions següents:

1. Dur a terme el pla d'acció tutorial establit en el projecte curricular del nivell corresponent i aprovat pel claustre.

2. Coordinar el procés d'avaluació de l'alumnat del seu grup i, al final de cada cicle de l'Educació Primària, prendre la decisió procedent sobre la promoció de l'alumnat, tenint en compte els informes dels altres professors del grup. Aquesta decisió requerirà l'audiència prèvia dels pares, mares o tutors legals quan comporte que l'alumne o l'alumna no promocione al cicle o etapa següent.

3. Si escau, adoptar amb els professors de cicle les mesures educatives complementàries o d'adaptació curricular que es consideren necessàries com a conseqüència de l'avaluació del procés d'ensenyament i aprenentatge de l'alumnat.

4. Facilitar la integració dels alumnes en el grup i fomentar en ells el desenvolupament d'actituds participatives.

5. Orientar l'alumnat en els processos d'aprenentatge.

6. Col·laborar amb el servei psicopedagògic escolar per a la consecució dels objectius establits en el pla d'acció tutorial.

7. Si escau, desenvolupar en coordinació amb el professional del servei psicopedagògic escolar i amb el mestre o mestra d'educació especial les adaptacions curriculars significatives i les mesures d'intervenció educativa per a l'alumnat amb necessitats educatives especials.

8. Informar els pares, mares o tutors legals, professorat i alumnat del grup de tot allò que els concernisca en relació amb les activitats docents i amb el procés d'ensenyament i aprenentatge dels alumnes.

9. Fomentar la cooperació educativa entre el professorat i els pares i mares o tutors legals dels alumnes.

10. Atendre i cuidar, juntament amb la resta dels professors del centre, els alumnes en els períodes d'esplai i en altres activitats no lectives.

 

**Article 86**

El cap o la cap d'estudis coordinarà el treball dels tutors i hi mantindrà les reunions periòdiques necessàries per a això.

 

 

TÍTOL V. Règim de funcionament

 

CAPÍTOL I. Projecte educatiu del centre

 

**Article 87**

1. L'equip directiu elaborarà el projecte educatiu del centre i es responsabilitzarà de la seua redacció, d'acord amb les directrius establides pel consell escolar i amb les propostes realitzades pel claustre i l'associació de pares i mares d'alumnes.

2. El projecte educatiu serà aprovat i avaluat pel consell escolar.

3. El projecte educatiu serà publicat en el tauler d'anuncis del centre.

 

**Article 88** ****[1]****

1. El projecte s'elaborarà a partir de l'anàlisi prèvia de les necessitats específiques de l'alumnat i del context escolar, socioeconòmic, cultural i sociolingüístic del centre. Aquest ha de garantir que la intervenció pedagògica siga coherent, coordinada, progressiva i assumida pel conjunt de la comunitat escolar del centre.

En els municipis de predomini lingüístic valencià, que figuren en l'article 35 de la Llei d'Ús i Ensenyament del Valencià, tots els centres aplicaran un o més d'un dels programes d'educació bilingüe. Aquests programes són:

- Programa d'ensenyament en valencià.

- Programa d'immersió lingüística.

- Programa d'incorporació progressiva.

Els centres dels municipis de predomini lingüístic castellà, que figuren en l'article 36 de la Llei d'Ús i Ensenyament del Valencià, poden aplicar, sempre que hi haja una voluntat explícitament manifestada pels pares i mares o tutors, qualsevol dels programes d'educació bilingüe. Els programes d'educació bilingüe podran incorporar-se a iniciativa de l'administració educativa, d'acord amb l'oferta institucional d'ensenyament en valencià que es realitzarà anualment.

2. El projecte educatiu del centre inclourà:

2.1. Els fins i les intencions educatives, d'acord amb la identitat del centre i atenent la consecució dels fins que estableixen la Llei Orgànica d'Ordenació General del Sistema Educatiu i la Llei d'Ús i Ensenyament del Valencià.

2.2. El pla de normalització lingüística i, si escau, el disseny particular del programa d'educació bilingüe.

2.3. Els criteris bàsics que han d'orientar:

2.3.1. L'organització del centre.

2.3.2. La participació dels diferents estaments de la comunitat escolar.

2.3.3. La coordinació amb els serveis del municipi.

2.4. El reglament de règim intern del centre, amb les normes bàsiques de convivència.

 

 

CAPÍTOL II. Projecte curricular

 

**Article 89**

1. La comissió de coordinació pedagògica coordinarà l'elaboració del projecte curricular per a cadascun dels nivells educatius que s'impartisquen al centre i es responsabilitzarà de la seua redacció, d'acord amb el currículum oficial de la Comunitat Valenciana, amb les directrius establides pel claustre i amb les propostes realitzades pels equips de cicle.

2. Els projectes curriculars, i les seues modificacions anuals, seran aprovats i avaluats pel claustre de professors.

 

**Article 90**

1. Els projectes curriculars concretaran i completaran el currículum oficial de la Comunitat Valenciana en el marc del programa d'educació bilingüe que cada centre tinga autoritzat i inclouran les següents directrius generals i decisions que afecten el conjunt del centre:

1.1. L'adequació dels objectius generals de l'Educació Infantil i Primària al context escolar, socieconòmic, cultural i sociolingüístic del centre i a les característiques de l'alumnat.

1.2. L'organització i l'adequació als cicles dels continguts i grau de desenvolupament de les capacitats expressades en els objectius generals de l'etapa i de les àrees o àmbits d'experiències en l'Educació Infantil.

1.3. La distribució seqüencial dels continguts per cicles en l'Educació Primària.

1.4. Criteris metodològics de caràcter general i d'organització espaciotemporal.

1.5. Criteris i estratègies d'avaluació del procés d'aprenentatge de l'alumnat i, en Educació Primària, els criteris de promoció de cicle.

1.6. Decisions relatives al tractament de la diversitat en el marc del currículum ordinari.

1.7. L'organització de l'orientació educativa i el pla d'acció tutorial.

1.8. Criteris i procediments previstos per a realitzar les adaptacions curriculars significatives per a l'alumnat amb necessitats educatives especials.

1.9. Orientacions generals per al tractament de temes referents a l'educació moral i cívica, l'educació per a la pau, la igualtat d'oportunitats entre els sexes, l'educació ambiental, l'educació sexual, l'educació per a la salut, l'educació del consumidor i l'educació vial.

1.10. Criteris per a la selecció dels materials curriculars i dels recursos didàctics que s'utilitzaran.

1.11. Criteris per a avaluar i, si cal, revisar els processos d'ensenyament, la pràctica docent i el treball de l'equip educatiu.

1.12. Vies per a establir la coordinació i la informació periòdica amb les famílies.

2. Els col·legis rurals agrupats tindran un únic projecte curricular per a cada nivell educatiu, elaborat conjuntament per les unitats que agrupen.

 

**Article 91**

El professorat programarà l'activitat docent d'acord amb el currículum oficial de la Comunitat Valenciana i en consonància amb el projecte curricular corresponent.

 

 

CAPÍTOL III. Programació general anual

 

**Article 92**

1. L'equip directiu coordinarà l'elaboració de la programació general anual del centre i es responsabilitzarà de la seua redacció, d'acord amb els criteris adoptats pel consell escolar i les propostes del claustre i de les entitats de participació i col·laboració que determina el títol III d'aquest reglament.

2. La programació general anual, després de l'informe del claustre de professors, serà aprovada pel consell escolar del centre.

 

**Article 93**

1. La programació general anual estarà constituïda pel conjunt d'actuacions derivades de les decisions adoptades en el projecte educatiu del centre i en els projectes curriculars, que es realitzaran cada curs acadèmic.

2. La programació general anual inclourà:

2.1. Els criteris pedagògics per a l'elaboració de l'horari de l'alumnat.

2.2. El projecte educatiu del centre o les modificacions del ja establit.

2.3. Els projectes curriculars d'etapa o les modificacions dels ja establits.

2.4. El programa anual d'activitats extraescolars i serveis complementaris.

2.5. La situació del procés d'aplicació del disseny particular del programa d'educació bilingüe al centre, tant pel que fa a l'ensenyament del valencià i la seua incorporació com a llengua vehicular, com a les activitats previstes durant el curs per a estendre l'ús acadèmic, administratiu i social del valencià.

2.6. Una memòria administrativa, que inclourà el document d'organització del centre, l'estadística de principi de curs i la situació de les instal·lacions i de l'equipament.

2.7. Les activitats de formació permanent i de perfeccionament que afecten el professorat.

2.8. El calendari de reunions dels òrgans de govern del centre.

2.9. El calendari d'avaluació i lliurament de la informació als pares i mares.

2.10. Els aspectes organitzatius del calendari de reunions i entrevistes amb els pares i mares.

 

**Article 94**

1. Una vegada aprovada la programació general anual, en restarà un exemplar a la secretaria del centre a disposició dels membres de la comunitat educativa, se n'enviarà un altre a la Direcció Territorial de Cultura i Educació i una còpia a cada sector representat en el consell escolar.

2. En acabar el curs, el consell escolar i l'equip directiu, així com els altres òrgans del centre amb competències per a això segons aquest reglament, avaluaran el grau de compliment de la programació general anual. Les conclusions més rellevants seran arreplegades en una memòria que s'enviarà a la Direcció Territorial de Cultura i Educació.

 

 

TÍTOL VI. Règim econòmic del centre

 

**Article 95**

1. Les escoles d'Educació Infantil i els col·legis d'Educació Primària disposaran d'autonomia en la seua gestió econòmica, en els termes establits per les lleis de pressupostos de la Generalitat Valenciana i la normativa complementària per la qual es regule i desplegue l'activitat i l'autonomia de la gestió econòmica dels centres docents públics no universitaris.

 

 

TÍTOL VII. Règim d'ensenyaments

 

**Article 96**

1. En els col·legis d'Educació Primària que es determine, podran combinar-se els ensenyaments de règim general i algun dels ensenyaments de règim especial.

2. Igualment, en els col·legis d'Educació Primària que es determine, podrà haver-hi seccions lingüístiques especialitzades. En els col·legis que hi haja aquestes seccions, es podrà impartir una part de currículum en la llengua triada i s'organitzaran les activitats complementàries necessàries per a aconseguir els objectius lingüístics pretesos.

 

**Article 97**

Els ensenyaments previstos en l'article anterior seran aprovats per ordre de la Conselleria de Cultura, Educació i Ciència, que adoptarà les mesures necessàries per a la seua posada en marxa, en particular les referides a la dotació de mitjans humans i tècnics suficients i convalidació d'estudis o matèries.

 

 

TÍTOL VIII. Avaluació dels centres

 

**Article 98**

1. Els centres d'Educació Infantil i Primària avaluaran el seu propi funcionament, cada un dels programes i activitats que duguen a terme i els resultats aconseguits al final de cada curs escolar.

2. Els òrgans de govern i de coordinació docent dels centres impulsaran, en l'àmbit de les seues competències, la realització de l'avaluació interna.

3. El consell escolar avaluarà, a l'acabament de cada curs, el projecte educatiu del centre i la programació general anual, el desenvolupament de les activitats escolares complementàries, l'evolució del rendiment escolar dels alumnes i l'eficàcia en la gestió dels recursos, respectant en tot cas els aspectes docents que competeixen al claustre de professors. El consell escolar podrà demanar assessorament o informes als òrgans de govern i de coordinació docent i també a la inspecció educativa.

4. El claustre de professors avaluarà, a l'acabament de cada curs escolar, el projecte curricular de cada etapa i cicle que s'impartisca al centre, el procés d'ensenyament i l'evolució del rendiment escolar del centre. Igualment, avaluarà tots els aspectes docents inclosos en el projecte educatiu i en la programació general anual del centre. La comissió de coordinació pedagògica proposarà al claustre el pla per a realitzar aquesta avaluació.

5. Per a facilitar l'avaluació del funcionament dels centres, la Conselleria de Cultura, Educació i Ciència elaborarà models i indicadors d'avaluació.

 

**Article 99**

1. La Conselleria de Cultura, Educació i Ciència establirà programes d'avaluació periòdica dels centres, que hauran de tenir en consideració les circumstàncies en què es desenvolupen les activitats educatives i els recursos humans i materials de què disposen.

2. Correspon a la inspecció educativa l'avaluació externa dels centres. Amb aquesta col·laboraran els òrgans col·legiats i unipersonals de govern, els òrgans de coordinació docent i els que determina el títol III d'aquest reglament.

3. L'avaluació dels centres haurà de tenir en compte les conclusions obtingudes en les avaluacions anteriors, els resultats de l'avaluació interna, així com el context socioeconòmic i els recursos de què disposa. L'avaluació s'efectuarà sobre els processos educatius i sobre els resultats obtinguts, tant pel que fa a l'organització, gestió i funcionament, com al conjunt de les activitats d'ensenyament i aprenentatge.

4. Els resultats específics de l'avaluació realitzada seran comunicats al consell escolar i al claustre de professors de cada centre. Es faran públiques les conclusions generals derivades dels resultats de l'avaluació dels centres.

5. A fi de millorar la qualitat educativa i el treball dels professors, la Conselleria de Cultura, Educació i Ciència elaborarà plans per a la valoració de la funció pública docent.

6. En la valoració de la funció pública docent a què es refereix l'apartat anterior, els òrgans unipersonals de govern dels centres hauran de col·laborar amb els serveis d'inspecció i, en els aspectes que s'establisquen específicament, podran col·laborar els membres de la comunitat educativa que es determinen en els plans a què fa referència l'apartat anterior. En tot cas, es garantirà la participació dels professors en aquest procés.

 

 

DISPOSICIONS ADDICIONALS

 

**Primera**

El que disposa aquest reglament s'entén sense perjudici de les peculiaritats dels centres docents de caràcter singular acollits a convenis entre la Conselleria de Cultura, Educació i Ciència i altres administracions públiques i institucions.

 

**Segona**

Per ordre del conseller de Cultura, Educació i Ciència s'adaptaran les normes que conté aquest reglament als centres específics d'Educació Infantil, Educació Especial, Educació de Persones Adultes i les agrupacions escolars rurals que es puguen determinar.

 

**Tercera**

La Conselleria de Cultura, Educació i Ciència podrà crear residències per a atendre les necessitats de l'alumnat que ho necessite per raó de la distància entre el domicili familiar i el centre docent. Aquestes residències podran estar vinculades o no a un o més col·legis d'Educació Primària. Així mateix, podran admetre conjuntament alumnes d'altres nivells educatius.

En qualsevol cas, el domicili de la residència es considerarà a l'efecte d'escolarització com a domicili de l'alumne o l'alumna.

 

**Quarta**

El que disposa el títol VIII d'aquest reglament, sobre avaluació dels centres, serà d'aplicació als centres docents privats d'Educació Infantil i Primària que tinguen subscrit un concert educatiu amb la Conselleria de Cultura, Educació i Ciència.

 

 

DISPOSICIONS TRANSITÒRIES

 

**Primera**

1. Provisionalment, durant el temps que determine en cada cas l'administració educativa, els col·legis d'Educació Primària podran impartir el primer cicle de l'Educació Secundària Obligatòria.

2. A fi de garantir una adequada coordinació docent dels estudis d'Educació Secundària Obligatòria, la Conselleria de Cultura, Educació i Ciència adscriurà aquests col·legis a un institut d'Educació Secundària i n'establirà les formes de coordinació.

3. L'alumnat, els pares i mares i el professorat d'aquest cicle educatiu s'integraran en el col·legi d'Educació Primària, formaran part, segons els corresponga, de tots els seus òrgans de govern i de coordinació docent i assumiran tots els drets i obligacions que com a membres d'aquesta comunitat els són aplicables.

4. Els departaments didàctics dels instituts d'Educació Secundària inclouran en la programació els ensenyaments corresponents al primer cicle de l'Educació Secundària Obligatòria impartit pel col·legi d'Educació Primària. Els mestres del col·legi que impartisquen diverses àrees, s'incorporaran al departament didàctic corresponent de l'institut i assistiran a les reunions que s'hi convoquen. Aquestes reunions se celebraran en horari que permeta l'assistència del professorat del col·legi d'Educació Primària.

5. Per ordre del conseller de Cultura, Educació i Ciència, es desplegarà i completarà el que preveu aquesta disposició transitòria i s'establirà el procediment perquè els mestres que imparteixen el primer cicle d'Educació Secundària Obligatòria en un col·legi de Primària puguen participar en l'elaboració, aprovació i avaluació del projecte curricular d'aquesta etapa.

 

**Segona**

1. En els col·legis d'Educació Primària en què, d'acord amb la disposició transitòria anterior, s'impartisca provisionalment el primer cicle de l'Educació Secundària Obligatòria, l'alumnat d'aquest cicle educatiu tindrà un representant en el consell escolar del centre. En aquest cas s'incrementarà en un tant el nombre de representants del professorat com el dels pares i mares.

2. El representant de l'alumnat del primer cicle d'Educació Secundària Obligatòria en el consell escolar serà elegit pels alumnes matriculats en aquest cicle educatiu. Aquest representant no participarà en l'elecció del directora o directora.

3. Per a l'elecció del representant de l'alumnat, es constituirà una mesa electoral integrada pel director o directora del centre, que en serà el president o presidenta, i dos alumnes, elegits per sorteig; hi farà de secretari o secretària l'alumne o alumna de més edat.

La votació serà directa, secreta i no delegable. Cada alumne o alumna farà constar en la papereta un màxim d'un nom. La votació s'efectuarà d'acord amb les instruccions que dicte la junta electoral.

4. Els col·legis d'Educació Primària en què s'impartisca provisionalment el primer cicle d'Educació Secundària Obligatòria constituiran el consell de delegats a què fa referència l'article 11 del Decret 246/1991, de 23 de desembre, del Consell de la Generalitat Valenciana, sobre drets i deures dels alumnes, integrat per representants de l'alumnat d'aquest cicle educatiu i pels seus representants electes en el consell escolar del centre.

Els membres del consell de delegats representants de l'alumnat seran elegits mitjançant sufragi directe i secret entre tot l'alumnat matriculat en aquest cicle educatiu.

 

**Tercera**

1. Els consells escolars elegits amb anterioritat a l'entrada en vigor d'aquest reglament continuaran desenrotllant les seues funcions fins la primera convocatòria d'eleccions als consells escolars realitzada amb posterioritat a la publicació del decret que aprova aquest reglament. Cada sector de la comunitat educativa elegirà a tots els seus representants, d'acord amb el que s'estableix en aquesta norma, en les eleccions abans referides.

2. Els òrgans unipersonals de govern elegits amb anteriorirat a l'entrada en vigor d'aquest reglament continuaran desenrotllant les seues funcions fins l'acabament del seu mandat, llevat que sobrevinga alguna de les causes de cessament que preveu aquest reglament.

 

**Quarta**

En la primera renovació parcial que es produïsca en els consells escolars elegits de conformitat amb el que disposa aquest reglament s'elegiran els llocs corresponents a la primera meitat establida en l'apartat 2.1 de l'article 64, i afectarà aquells representants que hagueren obtingut menys vots en les eleccions. En cas d'empat, els membres que hagueren de cessar s'elegiran per sorteig.

No obstant el disposat en el paràgraf anterior, en el cas que hi hagueren hagut vacants la renovació afectarà preferentment a aquestes.

 

 

---

****[1]**** Queden derogats els programes d'educació bilingüe a què fa referència l'article 88 d’aquest Decret, en virtut d’allò que s’ha disposat en el **[DECRET 127/2012, de 3 d'agost, del Consell](https://www.dogv.gva.es/va/eli/es-vc/d/2012/08/03/127/)**, pel qual es regula el plurilingüisme en l'ensenyança no universitària a la Comunitat Valenciana (DOGV núm. 6834 de 06.08.2012) Ref. Base de dades 007636/2012.


Còpia Permalink ELI